CELEX: 32021R1087
Language: lt
Date: 2021-04-07 00:00:00
Title: Komisijos deleguotasis reglamentas (ES) 2021/1087 2021 m. balandžio 7 d. kuriuo dėl nuorodų į Čikagos konvencijos nuostatas atnaujinimo iš dalies keičiamas Europos Parlamento ir Tarybos reglamentas (ES) 2018/1139 (Tekstas svarbus EEE)

2021 7 5   
               
               
                  LT
               
               
                  Europos Sąjungos oficialusis leidinys
               
               
                  L 236/1
               
            
         KOMISIJOS DELEGUOTASIS REGLAMENTAS (ES) 2021/1087
         2021 m. balandžio 7 d.
         kuriuo dėl nuorodų į Čikagos konvencijos nuostatas atnaujinimo iš dalies keičiamas Europos Parlamento ir Tarybos reglamentas (ES) 2018/1139
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. liepos 4 d. Europos Parlamento ir Tarybos reglamentą (ES) 2018/1139 dėl bendrųjų civilinės aviacijos taisyklių, ir kuriuo įsteigiama Europos Sąjungos aviacijos saugos agentūra, iš dalies keičiami Europos Parlamento ir Tarybos reglamentai (EB) Nr. 2111/2005, (EB) Nr. 1008/2008, (ES) Nr. 996/2010, (ES) Nr. 376/2014 ir direktyvos 2014/30/ES ir 2014/53/ES bei panaikinami Europos Parlamento ir Tarybos reglamentai (EB) Nr. 552/2004 ir (EB) Nr. 216/2008 bei Tarybos reglamentas (EEB) Nr. 3922/91 (1), ypač į jo 19 straipsnio 3 dalį,
         kadangi:
         
                     (1)
                  
                  
                     orlaiviai, išskyrus bepiločius orlaivius, ir jų varikliai, oro sraigtai, dalys ir kilnojamoji įranga turėtų atitikti aplinkos apsaugos reikalavimus. Reglamente (ES) 2018/1139 jie nustatyti darant nuorodą į konkrečias Čikagos konvencijos nuostatas, kuriose išdėstyti tie reikalavimai;
                  
               
                     (2)
                  
                  
                     2020 m. kovo 11 d. penktajame savo 219-osios sesijos posėdyje ICAO taryba priėmė Čikagos konvencijos 16 priedo I tomo „Orlaivių triukšmas“ (angl. Aircraft Noise) 13 pakeitimą, Čikagos konvencijos II tomo „Orlaivių variklių išmetamieji teršalai“ (angl. Aircraft Engine Emissions) 10 pakeitimą ir Čikagos konvencijos III tomo „Lėktuvų išmetamo CO2 kiekis“ (angl. Aeroplane CO2 Emissions) 1 pakeitimą. Šie pakeitimai įsigaliojo ir visose valstybėse narėse pradėti taikyti 2021 m. sausio 1 d.;
                  
               
                     (3)
                  
                  
                     todėl nuorodos į Čikagos konvencijos nuostatas turėtų būti atnaujintos, o Reglamentas (ES) 2018/1139 turėtų būti atitinkamai iš dalies pakeistas;
                  
               
                     (4)
                  
                  
                     šiame reglamente nustatytos priemonės grindžiamos Nuomone Nr. 03/2018, Europos Sąjungos aviacijos saugos agentūros (EASA) pateikta pagal Reglamento (ES) 2018/1139 76 straipsnio 1 dalį,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (ES) 2018/1139 9 straipsnio 2 dalies pirma pastraipa pakeičiama taip:
            
               „Triukšmo ir išmetamųjų teršalų kiekio atžvilgiu tie orlaiviai ir jų varikliai, oro sraigtai, dalys ir kilnojamoji įranga turi atitikti aplinkos apsaugos reikalavimus, išdėstytus Čikagos konvencijos 16 priedo I tomo 13 pakeitime, II tomo 10 pakeitime ir III tomo 1 pakeitime, kurie visi taikomi nuo 2021 m. sausio 1 d.“
            
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. balandžio 7 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 212, 2018 8 22, p. 1.